Na podlagi petega odstavka 35. člena in za izvrševanje petega odstavka 33. člena Zakona o dolgotrajni oskrbi (Uradni list RS, št. 84/23 in 112/24) minister za solidarno prihodnost izdaja

**P R A V I L N I K
o vsebini vloge in obrazcu za uveljavljanje pravic do dolgotrajne oskrbe**

**1. člen**

**(vsebina)**

Ta pravilnik določa obvezno vsebino vloge za uveljavljanje pravic do dolgotrajne oskrbe (v nadaljnjem besedilu: vloga za DO) in vloge za uveljavljanje pravice do storitev e-oskrbe iz petega odstavka 33. člena Zakona o dolgotrajni oskrbi (Uradni list RS, št. 84/23 in 112/24; v nadaljnjem besedilu: vloga za e-oskrbo) ter navodilo za izpolnjevanje vlog.

**2. člen**

**(vloga za DO)**

(1) Obvezna vsebina vloge za DO vsebuje naslednje podatke:

1. o vlagatelju: osebno ime, naslov stalnega ali začasnega prebivališča, enotna matična številka občana (v nadaljnjem besedilu: EMŠO), kontaktna telefonska številka, elektronski naslov, država zavarovanja za dolgotrajno oskrbo;

2. o morebitnem pooblaščencu: osebno ime, naslov stalnega ali začasnega prebivališča, EMŠO, naziv in naslov organizacije, matična številka organizacije, kontaktna telefonska številka, elektronski naslov;

3. o morebitnem skrbniku oziroma skrbniku za posebni primer ali staršu s podaljšano roditeljsko pravico: osebno ime, naslov stalnega ali začasnega prebivališča, EMŠO, kontaktna telefonska številka, elektronski naslov;

4. podatek o prejemanju primerljivih pravic oziroma prejemkov iz tretjega odstavka 11. člena Zakona o dolgotrajni oskrbi (Uradni list RS, št. 84/23 in 112/24; v nadaljnjem besedilu: zakon);

5. navedba pravice do DO, če vloga ni vložena na obrazcu iz tretjega odstavka tega člena.

(2) Če gre za zavarovano osebo iztretjega odstavka 12. člena zakona je obvezna priloga k vlogi izvid kliničnega psihologa ali zdravnika s specializacijo s področja psihiatrije ali nevrologije, iz katerega izhaja, da je bil na preizkusu spoznavnih sposobnosti pri zavarovani osebi ugotovljen hud kognitivni upad ali izvid zdravnika s specializacijo s področja nevrologije ali fiziatrije, da zavarovana oseba ne more uporabljati rok in nog.

(3) Za uveljavljanje pravic do DO se lahko uporablja obrazec, ki je določen v Prilogi 1, ki je sestavni del tega pravilnika.

(4) Obrazec iz prejšnjega odstavka vsebuje tudi navodilo za izpolnjevanje vloge za DO.

**3. člen**

**(vloga za e-oskrbo)**

(1) Obvezna vsebina vloge za e-oskrbo vsebuje naslednje podatke:

1. o vlagatelju: osebno ime, naslov stalnega ali začasnega prebivališča, EMŠO, kontaktna telefonska številka, elektronski naslov, država zavarovanja za dolgotrajno oskrbo;

2. o morebitnem pooblaščencu: osebno ime, naslov stalnega ali začasnega prebivališča, EMŠO, naziv in naslov organizacije, matična številka organizacije, kontaktna telefonska številka, elektronski naslov;

3. o morebitnem skrbniku oziroma skrbniku za posebni primer ali staršu s podaljšano roditeljsko pravico: osebno ime, naslov stalnega ali začasnega prebivališča, EMŠO, kontaktna telefonska številka, elektronski naslov;

4. navedba pravice do e-oskrbe, če vloga ni vložena na obrazcu iz tretjega odstavka tega člena.

(2) Obvezna priloga k vlogi je mnenje izbranega osebnega oziroma lečečega zdravnika ali patronažne medicinske sestre, ki v okviru zdravstvene obravnave zavarovane osebe ali če pristojni center za socialno delo v okviru svoje obravnave ugotovi, da obstajajo razlogi, zaradi katerih bi zavarovana oseba potrebovala storitve e-oskrbe

(3) Za uveljavljanje pravice do storitev e-oskrbe se lahko uporablja obrazec, ki je določen v Prilogi 2, ki je sestavni del tega pravilnika.

(4) Obrazec iz prejšnjega odstavka vsebuje tudi navodilo za izpolnjevanje vloge do e-oskrbe.

**KONČNA DOLOČBA**

**4. člen**

**(začetek veljavnosti)**

Ta pravilnik začne veljati naslednji dan po objavi v Uradnem listu Republike Slovenije.

Št. 0070-6/2025

Ljubljana, dne 30. maja 2025

EVA 2025-2720-0006

 Simon Maljevac

 minister za solidarno prihodnost